CELEX: 32021D0106
Language: bg
Date: 2021-01-28 00:00:00
Title: Решение за изпълнение (ЕС) 2021/106 на Комисията от 28 януари 2021 година за удължаване на срока на действието, предприето от Министерството на екологичния преход на Франция, с цел да се разреши предоставянето на пазара и употребата на продукти за дезинфекция, съдържащи пропан-2-ол, в съответствие с член 55, параграф 1 от Регламент (ЕС) № 528/2012 на Европейския парламент и на Съвета (нотифицирано под номер С(2021) 380) (само текстът на френски език е автентичен)

1.2.2021   
               
               
                  BG
               
               
                  Официален вестник на Европейския съюз
               
               
                  L 35/25
               
            
         РЕШЕНИЕ ЗА ИЗПЪЛНЕНИЕ (ЕС) 2021/106 НА КОМИСИЯТА
         от 28 януари 2021 година
         за удължаване на срока на действието, предприето от Министерството на екологичния преход на Франция, с цел да се разреши предоставянето на пазара и употребата на продукти за дезинфекция, съдържащи пропан-2-ол, в съответствие с член 55, параграф 1 от Регламент (ЕС) № 528/2012 на Европейския парламент и на Съвета
         
            
               (нотифицирано под номер С(2021) 380)
            
         
         (само текстът на френски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 55, параграф 1, трета алинея от него,
         като има предвид, че:
         
                     (1)
                  
                  
                     В съответствие с член 55, параграф 1, първа алинея от Регламент (ЕС) № 528/2012 на 13 март 2020 г. Министерството на екологичния преход на Франция („компетентният орган“) прие решение (изменено впоследствие на 29 юни 2020 г.) да разреши предоставянето на пазара и употребата на продукти за дезинфекция, съдържащи пропан-2-ол, за хигиена на човека (продуктов тип 1, определен в приложение V към Регламент (ЕС) № 528/2012) за срок до 31 декември 2020 г. („действието“). Компетентният орган уведоми Комисията и компетентните органи на останалите държави членки за това действие и за основанията за него в съответствие с член 55, параграф 1, втора алинея от същия регламент.
                  
               
                     (2)
                  
                  
                     Съгласно информацията, предоставена от компетентния орган, действието е необходимо с цел опазване на общественото здраве. На 11 март 2020 г. Световната здравна организация (СЗО) обяви пандемия от болестта, причинена от коронавирус (COVID-19). На 22 март 2020 г. Френският парламент прие закон за обявяването на извънредна ситуация в областта на общественото здраве. Използването на дезинфектанти за ръце на алкохолна основа се препоръчва от СЗО и от Министерството на екологичния преход на Франция като превантивна мярка срещу разпространението на COVID-19, алтернативна на измиването на ръцете със сапун и вода. Формулацията на продукта, попадащ в обхвата на действието, е в съответствие с препоръчаната от СЗО формулация на основата на пропан-2-ол.
                  
               
                     (3)
                  
                  
                     Препоръчаната от СЗО формулация на основата на пропан-2-ол съдържа като активно вещество пропан-2-ол. Пропан-2-ол е одобрен за употреба в биоциди от продуктов тип 1 (хигиена на човека), определен в приложение V към Регламент (ЕС) № 528/2012.
                  
               
                     (4)
                  
                  
                     След избухването на пандемията от COVID-19 продуктите за дезинфекция станаха обект на изключително голямо търсене във Франция, което доведе до безпрецедентен недостиг в снабдяването с такива продукти. Преди въпросното действие във Франция не е имало разрешени по силата на Регламент (ЕС) № 528/2012 дезинфектанти за ръце. COVID-19 представлява сериозна заплаха за общественото здраве във Франция и допълнителните продукти за дезинфекция са от решаващо значение за контрола на разпространението, като се има предвид, че не винаги е възможно измиване на ръцете със сапун и вода.
                  
               
                     (5)
                  
                  
                     На 10 септември 2020 г. Комисията получи обосновано искане от компетентния орган за удължаване на срока на действието в съответствие с член 55, параграф 1, трета алинея от Регламент (ЕС) № 528/2012. Искането беше отправено въз основа на опасението, че COVID-19 ще продължи да бъде заплаха за общественото здраве и след 31 декември 2020 г., както и на съображението, че даването на възможност за предоставяне на пазара на допълнителни продукти за дезинфекция е от решаващо значение за ограничаването на породената от COVID-19 опасност, която не може да бъде овладяна с други средства.
                  
               
                     (6)
                  
                  
                     Според компетентния орган се очаква допълнително нарастване на търсенето на продукти за дезинфекция. Независимо от съществуването на алтернативни продукти на основата на етанол компетентният орган смята, че е необходимо да се поддържа диверсифицирано предлагане на пазара на продукти за дезинфекция, за да се сведе до минимум рискът от потенциален недостиг на суровини.
                  
               
                     (7)
                  
                  
                     Компетентният орган е насърчил операторите, които са се възползвали от действието, да поискат редовно разрешение за своя продукт във възможно най-кратък срок. Един оператор потвърди намерението си да подаде заявление за редовно разрешение за своя дезинфектант на основата на пропан-2-ол.
                  
               
                     (8)
                  
                  
                     Тъй като COVID-19 продължава да представлява опасност за общественото здраве и тази опасност не може да бъде адекватно овладяна във Франция, без да бъде разрешено предоставянето на пазара на допълнителни продукти за дезинфекция, е целесъобразно да се разреши на компетентния орган действието да бъде продължено за срок, не по-дълъг от 550 дни, започващ да тече в деня след изтичането на първоначалния срок от 180 дни от деня на решението на компетентния орган — 13 март 2020 г.
                  
               
                     (9)
                  
                  
                     Мерките, предвидени в настоящото решение, са в съответствие със становището на Постоянния комитет по биоцидите,
                  
               ПРИЕ НАСТОЯЩОТО РЕШЕНИЕ:
         
            Член 1
            Министерството на екологичния преход на Франция може да удължи срока на действието, предприето, за да се разреши предоставянето на пазара и употребата на продукти за дезинфекция, съдържащи пропан-2-ол, за хигиена на човека, до 13 март 2022 г.
         
         
            Член 2
            Адресат на настоящото решение е Министерството на екологичния преход на Франция.
         
         
            Съставено в Брюксел на 28 януари 2021 година.
            
               
                  За Комисията
               
               Stella KYRIAKIDES
               
                  Член на Комисията
               
            
         
         
            (1)  ОВ L 167, 27.6.2012 г., стр. 1.